b'\n_START_ARTICLE_\nCappuccino\n_START_PARAGRAPH_\nEn cappuccino er en italiensk kaffedrik, der laves af espresso, skummet, varm m\xc3\xa6lk. Espresso i bunden, derp\xc3\xa5 den varme, skummede m\xc3\xa6lk, og \xc3\xb8verst evt. et drys af kakao, kanel eller muskatn\xc3\xb8d. Serveres typisk med r\xc3\xb8rsukker. Som udgangspunkt siger man 1/3 espresso, 1/3 dampet m\xc3\xa6lk, og 1/3 skum, men cappuccino severes som regel med mere end 1/3 dampet m\xc3\xa6lk._NEWLINE_Forskellen p\xc3\xa5 en Cappuccino og en Caff\xc3\xa8 latte (italiensk: "kaffe m\xc3\xa6lk") er dels, at den er mindre (man kunne fristes til at tro at -ino endelsen kommer deraf, men etymologien er en anden), dels at en Caff\xc3\xa8 latte er mest best\xc3\xa5ende af dampet m\xc3\xa6lk (ca. 3/4) og kun med en anelse skum._NEWLINE_Versionen "Latte macchiato" ("plettet m\xc3\xa6lk") bestod oprindeligt af et glas varmt m\xc3\xa6lk (uden skum) med en sjat kaffe i, som barista\'en f\xc3\xa5r ved at lade lidt vand k\xc3\xb8re gennem espressokaffemaskinen, alts\xc3\xa5 en "gratis" kaffe \xe2\x80\x93 brygget p\xc3\xa5 brugt kaffegrums \xe2\x80\x93 i varm m\xc3\xa6lk._NEWLINE_P\xc3\xa5 de fleste danske caf\xc3\xa9er vil Latte Macchiato dog v\xc3\xa6re nogenlunde det samme som Caff\xc3\xa9 Latte, (med friskbrygget espresso).\n_START_SECTION_\nHjemmelavet m\xc3\xa6lkeskum\n_START_PARAGRAPH_\nDer bruges normalt en maskine til at lave Cappuccinoen med, en s\xc3\xa5kaldt m\xc3\xa6lkeskummer bruges til at lave den tykke skum som kendetegner drinken, men det er muligt at lave en udgave af skummet uden brug af en maskine. Dette g\xc3\xb8res ved at h\xc3\xa6lde kold m\xc3\xa6lk (mini- eller skummetm\xc3\xa6lk virker bedre end s\xc3\xb8dm\xc3\xa6lk, da det er m\xc3\xa6ngden af proteinmolekyler, der f\xc3\xa5r m\xc3\xa6lken til at skumme) i en kasserolle, hvor du efterlader plads til skummet, og s\xc3\xa6tter det over p\xc3\xa5 komfuret ved lav varme (undg\xc3\xa5 kogning) og omr\xc3\xb8r m\xc3\xa6lken under hele forl\xc3\xb8bet, hurtigere som varmen tiltager. Der vil opst\xc3\xa5 en luftig skum af m\xc3\xa6lken og denne kan benyttes i kaffen. M\xc3\xa6lken vil dog hurtigt falde sammen igen, da fyldigheden er skabt af luftbobler og ikke ved at denaturere proteinmolekylerne, som det sker ved brug af dampskumning.'